

**KOPRIVNIČKO-KRIŽEVAČKA ŽUPANIJA**

Na temelju članka 32. Zakona o udrugama (“Narodne novine” broj 74/14., 70/17. i 98/19.) i članka 15. Pravilnika o financiranju programa i projekata udruga koji su od interesa za Koprivničko-križevačku županiju ("Službeni glasnik Koprivničko-križevačke županije" broj 8/19.), Župan Koprivničko-križevačke županije objavljuje

**Natječaj za sufinanciranje programa/projekata udruga s područja odgoja, obrazovanja i ostalih aktivnosti za 2022. godinu**

Koprivničko-križevačka županija poziva udruge koje su programski/projektno usmjerene na rad u područjima naznačenim u ovom Natječaju za sufinanciranje programa/projekata udruga s područja odgoja, obrazovanja i ostalih aktivnosti za 2022. godinu (u daljem tekstu: Natječaj), da se prijave na financijsku podršku programima/projektima koji doprinose razvoju prioritetnih područja iz ovog Natječaja.

Udruge, sukladno ovom Natječaju, mogu prijaviti program/projekt za sljedeća prioritetna područja:

* **Prioritetno područje 1 -** rad s djecom i mladima
* **Prioritetno područje 2 -** rad udruga žena s ciljem aktivnog uključivanja žena u društvenu zajednicu
* **Prioritetno područje 3 -** rad ostalih udruga čiji su programi, projekti i aktivnosti od interesa za Koprivničko-križevačku županiju (promicanje i zaštita ljudskih prava i sloboda, afirmacija i unaprjeđenje volonterstva, rad s civilnim invalidima rata, nacionalnim manjinama, itd.)

Udruge mogu prijaviti programe/projekte usmjerene na provođenje sljedećih aktivnosti:

* poticanje građana da se uključe u djelovanje udruga;
* prevenciju neprihvatljivog ponašanja djece i mladeži;
* razvoj mogućnosti u zajednici djece i mladih;
* provođenje pomoći za djecu i odrasle osobe – žrtve nasilja u obitelji;
* razvoj demokracije, promicanje temeljnih ljudskih prava i prava nacionalnih manjina;
* promicanje volonterstva;
* poticanje razvoja znanosti, obrazovanja i cjeloživotnog učenja;
* očuvanje tradicije i običaja.

Popis prihvatljivih aktivnosti koji je naznačen ne predstavlja konačnu listu aktivnosti, već daje samo okvir za lakšu pripremu projekta/programa.

**Svi promotivni materijali (uključujući publikacije, biltene, letke, majice i slično) koji su sufinancirani sredstvima Koprivničko-križevačke županije putem ovog natječaja moraju sadržavati grb Koprivničko-križevačke županije i rečenicu: „*Projekt/ program sufinanciran od strane Koprivničko-križevačke županije.*“**

Ukupno planirana vrijednost Natječaja je 120.000,00 kuna.

Najmanji iznos financijskih sredstava koji se može prijaviti i ugovoriti po pojedinom projektu je 1.000 kuna, a najveći iznos po pojedinom projektu je 5.000 kuna.

Rok za podnošenje prijedloga projekata i programa je **25. ožujka 2022. godine.**

Svaka udruga može prijaviti i ugovoriti najviše tri projekta u okviru ovog Natječaja na razdoblje provedbe do 31.12.2022. Ista udruga može biti partner na više projekata unutar prioritetnih područja Natječaja.

Prijavu projekta na Natječaj može podnijeti udruga koja je upisana u Registar udruga, koja je programski usmjerena na rad u spomenutim područjima, koja je upisana u Registar neprofitnih organizacija i vodi transparentno financijsko poslovanje u skladu s propisima o računovodstvu neprofitnih organizacija, koja je ispunila programske i financijske obveze prema davatelju financijskih sredstavate svim drugim davateljima financijskih sredstava iz javnih izvora.

Prije potpisa ugovora udruga će morati priložiti dokaze da se protiv osobe ovlaštene za zastupanje udruge i voditelja programa/projekta ne vodi kazneni postupak, te da udruga ima podmirene sve doprinose i plaćen porez.

Mjerila koja udruge moraju ispunjavati, dokumentacija koja se prilaže, ostvarivanje prednosti u financiranju i prihvatljivi prijavitelji detaljno su opisani u Uputama za prijavitelje.

Prijave se dostavljaju isključivo na propisanim obrascima iz 2022. godine, koji su zajedno s Uputama za prijavitelje, dostupni na mrežnim stranicama Koprivničko-križevačke županije ([www.kckzz.hr](http://www.kckzz.hr)).

Natječajna dokumentacija u elektroničkom obliku dostavlja se **potpisana te ovjerena službenim pečatom udruge** na e-adresu: udruge@kckzz.hr s naznakom u naslovu e-pošte „Prijava na Natječaj“.

Prijava u papirnatom obliku putem pošte sadrži obvezne obrasce, popunjene putem računala, vlastoručno potpisane od strane osobe ovlaštene za zastupanje i voditelja programa/projekta te ovjerene službenim pečatom prijavitelja.

Na vanjskom dijelu omotnice potrebno je istaknuti puni naziv i adresu udruge.

Prijave u papirnatom obliku, poštom ili osobno (predaja u prijemnom uredu), dostavljaju se u zatvorenoj omotnici na sljedeću adresu:

**Koprivničko-križevačka županija**

**Natječaj za sufinanciranje programa/projekata udruga s područja odgoja,**

**obrazovanja i ostalih aktivnosti za 2022. godinu**

**Ulica Antuna Nemčića 5**

**48000 Koprivnica**

Postupak zaprimanja, otvaranja i pregleda dostavljenih prijava, procjena prijava, dostava dodatne dokumentacije, ugovaranje, donošenje Zaključka o rasporedu sredstava Proračuna Koprivničko-križevačke županije za 2022. godinu, način podnošenja prigovora, postupanje s dokumentacijom kao i indikativni kalendar provedbe Natječaja detaljno su opisani u Uputama za prijavitelje.

Razmatrat će se samo projekti/programi koji su pravodobno prijavljeni, te koji u cijelosti zadovoljavaju propisane uvjete natječaja.

Na mrežnim stranicama županije bit će javno objavljeni rezultati Natječaja.

S udrugama kojima će biti odobrena financijska sredstva, Koprivničko-križevačka županija sklopit će ugovor kojim će se detaljnije propisati prava i obveze potpisnika.

Sva pitanja vezana uz Natječaj mogu se postaviti elektroničkim putem slanjem upita na adresu e-pošte: pitanja@kckzz.hr, i to najkasnije do 11. ožujka 2022. godine. Odgovori na pojedine upite u najkraćem mogućem roku poslat će se izravno na adrese s kojih su poslani, a odgovori na najčešće postavljana pitanja objavit će se na mrežnoj stranici, i to najkasnije 7 dana prije isteka natječaja.

U svrhu osiguranja ravnopravnosti svih potencijalnih prijavitelja, Koprivničko-križevačka županija ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.

Ž U P A N

KOPRIVNIČKO-KRIŽEVAČKE ŽUPANIJE

KLASA:230-02/22-01/54

URBROJ:2137-07/10-22-2

Koprivnica, 22. veljače 2022.

 Ž U P A N

 Darko Koren, ing. građ.